Овче Поле - Википедија

# Овче Поле

### Од Википедија, слободна енциклопедија

Овче Поле е котлина и област во средишниот дел на Република Македонија, источно (од левата страна) на реката Вардар. Во најголем дел Овчеполието влегува во состав на општините Свети Николе и Лозово.

Овче Поле

## [уреди] Географија

Теренот на котлината е главно рамничарски, со благи заридести делови во северниот и средишниот дел. Низ Овчеполието минува доста фреквентниот и важен магистрален пат Велес - Штип. На северо - запад Овче Поле е оградено со ниската планина Градиштанска Планина (861 м.), а на северо - исток со Манговица (741 м.). Помеѓу овие две ниски планини се наоѓа превојот Караула преку кој минува регионалниот пат Свети Николе - Куманово. На југ Овче Поле е заградено од ниските ридови Богословец (755 метри) и Иланџа (664 метри) кои го одделуваат Овчеполието од долината и долното течение на реката Брегалница наречено Слан Дол. Кон исток и запад Овче Поле е отворено кон Велешката и Штипската котлина. Централно и најголемо населено место во Овче Поле е градот Свети Николе.

Овчеполската котлина се одликува со топли лета, со умерено ладни зими, со повремени екстремно ниски и високи температури, зголемено екстремно температурно колебање и со потопла есен од пролет.

## [уреди] Стопанство

Овче Поле е земјоделски развиена котлина и е втора по големина житница во Република Македонија, веднаш по Пелагонија. Од житните култури покрај пченицата најмногу се одгледува и јачмен, 'рж, овес, просо и пченка (во помали количини). Голема е застапанеоста на индустриските култури како што се сончогледот (Овче Поле е еден од најголемите производители на сончоглед), луцерката, детелината и крмната пченка поради тоа што сточарството во Овчеполието е многу развиено, а порано во голема мера се одгледувале и памук, афион, коноп и лен. Покрај полјоделството, во Овче Поле многу развиено е и сточарството. Преку зимскиот период голем број на стада овци презимуваат во Овче Поле, а населението одгледува и крави, волови , бикови и друг вид на крупен добиток, кој во посиромашните села се користи и за обработка (орање) на земјиштето. Во Овче Поле истотака е застапено и живинарството.

Според истражувања вршени во педесетите години на ХХ век, кои се актуелизирани и денес во средишниот дел на котлината се пронајдени извори на нафта и природен гас. Истражувањата треба да утврдат дали има доволна количина на залихи на нафта и природен гас, за да може тие да се експлоатираат.

Од индустријата во Овче Поле најразвиена е прехрамбената. На територијата на Овче Поле постојат голем број на приватни рафинерии за масло за јадење (поради големите површини засеани со сончоглед), млекарници, месната индустрика МИК од Свети Николе, а работат и повеќе земјоделски стопанства кои денес се приватизирани од некогашните гиганти ЗИК „Овче Поле“ и „Џумајлија“.

## [уреди] Население

На територијата на Овче Поле живеат 21355 жители, а нивната национална структура е следнава:

- Македонци 20467 (95,88%)
- Албанци 35 (0,16%)
- Турци 238 (1,11%)
- Власи 360 (1,69%)
- Роми 72 (0,34%)
- Срби 98 (0,46%)
- Бошњаци 35 (0,16%)
- останати 41 (0,19%)

## [уреди] Потекло на името

Името на Овче Поле, се претпоставува дека потекнува поради големиот број на стада со овци кои тука се одгледувани од населението и кои презимуваат во котлината во зимскиот период. Иако името е добиено далеку во минатото, тоа и денес не го загубило своето основно значење бидејќи во Овче Поле сеуште се одгледуваат и презимуваат голем број на стада овци.

## [уреди] Етнологија

Овче Поле е посебна етногеографска целина во Македонија. Познати се машката и женската носија од Овче Поле, а позната е и влашката носија од овчеполските села. Во Овчеполието се познати и посебната архитектура на куќите, изработката на ќилимите (познатите ткаени ќилими од с.Делисинци, кои ги има во Музејот на Македонија), а задржани се и многу обичаи кои се и екранизирани. Најпознати се обичаите за Бадник и Божик, при орање и сеење на жито итн. Од Овче Поле се собрани и голем број на народни приказни, песни, легенди и преданија.

Преземено од "http://mk.wikipedia.org../../../%D0%BE/%D0%B2/%D1%87/%D0%9E%D0%B2%D1%87%D0%B5_%D0%9F%D0%BE%D0%BB%D0%B5_f761.html"

Категорија: Котлини во Македонија

##### Views

- Статија
- Разговор
- Тековна верзија

##### Пребарај